So heilig soos Jesus - Solidariteit WêreldSolidariteit Wêreld
Tuis › 10 minute voor werk Juig › So heilig soos Jesus
God het julle gekies om sy volk te wees en Hy is heilig. Daarom moet julle heeltemal lewe soos mense wat aan God behoort.
– 1 Petrus 1:15, Die Bybel vir almal
Hoewel Jesus volkome mens was, het Hy geen sonde gedoen nie. In alles wat Hy gedoen het, kon ons die heiligheid van sy Vader sien. Hy sê nee vir die versoekings wat oor sy pad kom. Aan die kruis bid Hy vir die mense wat Hom doodmaak.
Dit is 'n byna onmoontlike opdrag wat Petrus hier aan die gelowiges gee. Soos Jesus heilig was, moet elke kind van God ook heilig wees. Ons mag nie ons lewens inrig volgens die dinge wat ons vroeër gedoen het nie – van nou af moet ons vir Jesus lewe. Van nou af moet ons bereid wees om die dinge wat ons graag doen, te vervang deur die dinge wat Hy van ons vra.
Uit onsself sal ons dit nooit kan regkry nie. Die geheim is dat niks vir God onmoontlik is nie. Dit is heeltemal binne sy mag om van 'n sondige mensekind 'n heilige te maak, mits ons Hom toelaat. Is jy bereid om die beheer van jou lewe aan die Heilige Gees oor te gee? Die pad van heiligmaking is 'n groeiproses wat jou hele lewenswandel raak, maar as jy bereid is om die Here elke dag te vra om jou sensitief te maak vir sonde, om jou sterk te maak teen die versoekings, kan jy vir seker weet dat Hy dit sal doen. Wanneer jy jouself betrap dat jy weer sonde doen, bely dit onmiddellik, en vra God om jou te vergewe. So kan jy elke dag nader aan Jesus groei, en al hoe meer soos Hy word.
Here Jesus, sal U my heilig maak soos wat U heilig is? Ek weet ek sal dit nooit self kan regkry nie. Help my om sensitief vir die sonde te wees, en elke dag al hoe meer soos U te word. Amen.